作者:王言史
標題:廣州王園寺伏日即事寄北中親友
內容:南越逢初伏，東林度一朝。曲池煎畏景，高閣絕微飆。竹簟移先灑，蒲葵破複搖。地偏毛瘴近，山毒火威饒。裛汗絺如濯，親床枕並燒。墮枝傷翠羽，萎葉惜紅蕉。且困流金熾，難成獨酌謠。望霖窺潤礎，思吹候纖條。旅恨生烏滸，鄉心繫浴橋。誰憐在炎客，一夕壯容銷。